Branderplankryers gewaarsku oor motordiefstalle | Netwerk24
Deur Cara-Lee Dorfling 15 Mei 2019 11:08
Minstens drie branderplankryers se motors is binne twee weke in die Nahoon-strandgebied in Oos-Londen gesteel.
Volgens die polisie se inligting maak branderplankryers dit maklik vir diewe om die motors te steel omdat hulle hul motorsleutels onder meer op een van die motorbande los terwyl hulle in die branders baljaar.
Brig. Pumla Mdlankomo, bevelvoerder van die Cambridge-polisiekantoor, het branderplankryers Dinsdag oor die motordiefstalle in die Nahoon-gebied gewaarsku en gevra dat hulle nie hul sleutels op maklike wegsteekplekke los nie.
Alle strandgangers is ook versoek om voorsorgmaatreëls te tref om verdere voorvalle te help voorkom.
Van die drie motors wat in Mei by Nahoon-strand gesteel is, het die polisie een teruggevind.
Meer besonderhede oor waar en wanneer die motor teruggevind is, was nie onmiddellik beskikbaar nie.
Nahoon-strand in Oos-Londen. Foto: www.showme.co.za/east-london
Meer oor: Nahoon-Strand | Branderplankryer | Motordiefstal
Branderplank-ryer se noodknoppie het NSRI op hol